વૈશ્વિક આર્થિક પરિદ્રશ્યમાં સુધારો અને વિદેશી રોકાણકારોની ભારે ખરીદીને પગલે મુંબઇ શેરબજારના સેન્સેક્સમાં તેજીનો તણખો જોવા મળ્યો હતો . દિવાળી પહેલા શેરબજારમાં ફુલ ગુલાબી તેજી ફરી વળી છે . છેલ્લા ત્રણ વર્ષમાં પહેલી વાર સેન્સેક્સે આજે 21000ની સપાટી વટાવી હતી . અંદાજે એક મહિના પહેલા ઘટાડાનો રેકોર્ડ બનાવનારા માર્કેટમાં શેરબજારમાં અચાનક આવેલી તેજીને જોઇને સામાન્ય રોકાણકારોને આશ્ચર્ચ થયું છે . આ માયાવી તેજીને કારણે નિષ્ણાતોનું માનવું છે કે માત્ર સેન્સેક્સની ચાલ જોવાને બદલે રોકાણકારોએ વિનિમય દર , જીડીપીના આંકડાઓ પર પણ નજર રાખવી જરૂરી છે . સવારે સેન્સેક્સ 241 અંકના ઉછાળા સાથે 21008 પર , જ્યારે નિફ્ટી 52 અંક સાથે સપ્તાહની ટોચે 6236 પર પહોંચ્યો હતો . જેના પગલે આજે બેન્ક ઓફ બરોડા , ડીએલએફ , પીએનબી , જયપ્રકાશે એસોસીએટ્સ , કોટક મહિન્દ્રા બેન્ક , ભારતી એરટેલ , સેસા સ્ટરલાઇટ , હિન્દાલકો , ઓએનજીસી , અને આઇટીસી જેવા અગ્રણી શેરોમાં 2.4 - 1.5 ટકાનો ઉછાળો આવ્યો છે . જોકે અંબુજા સિમેન્ટ , એચસીએલ ટેક , એસીસી અને સન ફાર્મા જેવા શેરોમાં 1.9 - 0.1 ટકાનો ઘટાડો નોંધાયો છે . બીએસઇ ખાતે સેન્સેક્સ 97 અંક એટલે કે 0.5 ટકાની મજબૂતી સાથે 20865ની સપાટી પર ટ્રેડ થઇ રહ્યો છે . એનએસઇ ખાતે નિફ્ટી 24 અંક વધીને 6202ની સપાટી પર ટ્રેડ થયો . ડાઉજોન્સ 0.3 ટકાના ઘટાડા સાથે 15413ની સપાટી પર બંધ રહ્યો . જ્યારે નાસ્ડેક અને એસએન્ડપી 500 ઇન્ડેક્સ પણ નીચા મથાળે બંધ રહ્યા હતા .